Jawaharlal Nehru
Jawaharlal Nehru, Hindice जवाहरलाल नेहरू, Javāharalāla Nehru (14 Novembris 1889–27 Maii 1964) fuit politicus Indiae saeculi vigensimi peritissimus, Motilal Nehru (qui et ipse politicus fuit) filius, Mahatma Gandhi successor, qui primus omnium et longissimo temporis spatio ab 1947 usque ad 1964 officium primi ministri Indiae sustinuit. Filiam Indiram multos annos iuxta se retinuit adiutricem et secretariam, quae postea, patre diu mortuo, Indiae prima ministra facta erit, prima mulierum. Illa filium pepererit Rajiv, primum ministrum futurum. Jawaharlal Nehru inter praestantissimos motús libertatis Indicae participes reputatur. Patre Motilal annis 1919 et 1928 praeside Factione Congressus merente, filius Jawaharlal anno 1929 ad eundem honorem promotus duos annos retinuit rursusque annis 1936 et 1937 recepit. Tardius etaim, Indiá interdum libertatem vindicante, ipse iam primus minister merens, factione sua ad potestatem politicam maioritariam in comitiis promoturá, praeses rursus electus est anno 1951 officiumque in annum 1954 retinuit. Eisdem fere annis inter conditores fuit motús neutrius partis internationalis (Anglice Non-Aligned Movement) partesque graves in civili ratione inter civitatibus aetatis post bellum egit. Linguis Indiae vernacularibus, inter quas Anglice, communiter a coaevis titulo eruditionis Paṇḍit Nehru nuncupabatur sive brevius Paṇḍitjī (ut qui "Doctor carus" diceret; Sanscritice पण्डित paṇḍita "doctor").